
Now the future is wild and waits for us as a beast in a lair
Jeanette Winterson, Sexing the Cherry

There is nothing in the world so red as thy mouth. Suffer me to kiss thy mouth (…) I will kiss thy mouth (…) I will kiss thy mouth (…) Suffer me to kiss thy mouth (…) Suffer me to kiss thy mouth (…) Suffer me to kiss thy mouth (…) I will kiss thy mouth (…) I will kiss thy mouth.
Oscar Wilde, Salomé


ALT TØRSTAR MEIR

Lyset som eksisterer i oss, eksisterer også i andre og i heile naturen. Dette kjem du på når du vaskar ansiktet i salvie og lavendel. Sola dryp som vatn over deg. Vatn er det produktet denne daglegvarekjeda sel mest av. Det er ikkje ein identitet. Det er viktig å gi kroppen nok vatn, å gi huda nok fukt, så den ikkje krakelerer, tek fyr eller rasar ut. Så den klarer å produsere nok sevje. Viss vi fyller kroppen vår med det aller beste jorda kan tilby, kan vi bli vårt beste sjølv. Jorda tilbyr eit stort utval produkt. Det som kjem rett frå jorda, er naturleg. Rått. Utan kjemikaliar. Eg ville lagt tunga mi på din støvete kropp.


FLESHY FRUIT

Ernæring er nøkkelen til ein lysande livsstil. Huda di gløder av honning og rosevatn. Hårfjerning med sukkervoks. Eg har alltid visst at kroppen kan smørjast med mat på utsida og innsida. Iskrem av appelsinblom og pistasj glir nedover halsen, kremar halsen, kremar bryst, rumpa er som ei iskremkule som smeltar i handa, krem. Krem på fingrane.

Fermentert ris som gjærar inni deg. Gjer deg glatt og glødande som ein brøddeig. Du eser på dei rette stadane om du øver inn dei rette rørslene om du gnir på dei rette lampene om du knip dei rette fruktene.

Døyparen Johannes budde i ørkenen og åt ikkje brød, i staden åt han berre ertene på treet som no er oppkalla etter han, dei var mjølet hans og safta, han saug belgane tomme for johannesbrød og este som ein brøddeig på alle dei rette stadane, han var profet og probiotisk, han la hovudet sitt på eit fat og var heilag.

Heilage dropar rosevatn. Små, runde eller pæreforma. Kjøtfulle frukter haustar du frå hyllene. Heilage ord. Sjømose.


EKSISTERANDE KUNDAR

Viss vi fyller jorda med dei aller beste kroppane vi kan tilby, kan jorda bli sitt beste sjølv.

